Robert Mangiloso Subukwe-hospitaal:- “Eers wanneer blindederm bars is dit noodgeval” – KH dokter | MedSure.co.za
Sandra Kok, ’n ouma van ’n 15-jarige seun wat ’n nood blindedermoperasie moes ondergaan, vertel van hulle ervaring by Robert Mangiloso Subukwe-hospitaal.
Kok se kleinseun is Donderdagaand 17 Januarie in dié hospitaal opgeneem. “Ons het vermoed dit is sy blindederm,” sê Kok. “Ons het gesit en wag van 00:00 tot ongeveer 04:00 toe die dokter met die uitslae gekom het.” Kok vertel dat haar kleinseuns se bloedtoetse vir infeksie in die blindederm negatief was. “Hy is met pynpille huis toe gestuur nadat hulle vir ons gesê het hy het net ’n spier geskeur.”
Terug hospitaal toe met ondraaglike pyn
Kok sê hulle is Saterdagaand terug hospitaal toe weens die ondraaglike pyn wat haar kleinseun gehad het. Die dokters het toe vasgestel dat dit wel sy blindederm is en hy is tweede op die noodoperasielys gesit. “My kleinseun het sedert hulle hom opgeneem het nie geëet of gedrink nie omdat hy binnekort die operasie sou ondergaan,” sê Kok. “Dit was al Sondagaand 23:00 en steeds was die sogenaamde noodoperasie nie gedoen nie.”
Blindedermoperasie nie noodsaaklik
“Dis weens die feit dat daar nie water was nie, dat hulle so lank gevat het om die operasie te doen,” verduidelik Kok. “Hulle sien nie ontsteekte blindederms as ’n noodoperasie, tensy dit gebars het nie.”
Net een skropsuster
Kok sê ook een van die dokters het aan haar vertel daar is net een skropsuster in die teater. “As die skropsuster besluit dis teetyd, dan staan die teater stil. As die skropsuster besluit sy is moeg, staan die teater stil,” het die dokter aan Kok gesê.
Kok se kleinseun is Maandagaand 19:00 ten einde laaste geopereer.
Toe dit nog Kimberley-hospitaal was, 2012
Mariete Maritz vertel van haar goeie ondervinding in 2012 by dié hospitaal. “Ek het my ma daarheen gevat. Hulle het haar opgeneem en ons het glad nie lank gewag nie,” vertel Maritz. “Alhoewel die badkamers nie baie skoon was nie, was die res van die hospitaal daardie tyd skoon en netjies. Die dokters en die susters het mooi gekyk na my ma, sy was goed versorg. En die beddegoed was ook skoon.” Maritz sê ook daar het niemand op die grond gelê wat sy kon sien in die tyd wat sy daar opgeneem was nie.
« This very popular birth control shot is out of stock for the second year running. Read why